Ministrul ungar de externe Peter Szijjarto a acuzat joi Statele Unite de continuarea unei campanii de "calomniere" a Ungariei, transmite MTI, după ce consilierul pentru securitate națională al liderului SUA a afirmat că Ungaria s-a angajat,sub conducerea lui Viktor Orban, într-un asalt asupra instituțiilor democratice, conform Agerpres.
Şeful diplomaţiei de la Budapesta a numit guvernarea Partidului Democrat de la Washington "pro-război, pro-gen (politica privind identitatea sexuală opţională - n. red.) şi pro-migraţie".
"De această dată, consilierul pentru securitate naţională a fost cel care s-a alăturat corului. Declaraţia lui Jake Sullivan a arătat clar că democraţii din SUA nu privesc cu ochi buni faptul că, în mijlocului oceanului european liberal progresist, mai există o insulă unde suntem mândri să spunem: nu război, nu gen, nu migraţie!", a scris Szijjarto pe Facebook.
Oficialul ungar a adăugat: "Avem în continuare o poziţie fermă pentru pace, vom apăra familiile de propaganda de gen agresivă şi nu vom primi migranţi ilegali în ţara noastră, fie că democraţilor le place, fie că nu!".
Dialogul de la Casa Albă
Într-un briefing de presă la Casa Albă, Jake Sullivan, consilier al preşedintelui american Joe Biden, a fost întrebat dacă în opinia administrației Biden Ungaria este sau nu este o dictatură.
Reporter: - Guvernul Statelor Unite consideră că Ungaria, un aliat al NATO, este o dictatură?
Jake Sullivan: - Ceea ce pot spune, din partea administrației Biden, este că nu am făcut rabat de la a ne manifesta temerile profunde cu privire la asaltul din Ungaria asupra instituțiilor democratice, inclusiv asupra sistemului judiciar, cu privirea la corupția din Ungaria și cu privire și la alte erodari ale democrației în Ungaria. Suntem profund îngrijorați.
- Deci este poziția SUA în mod oficial Ungaria sub Viktor Orban este o dictatură?
- Eu am spus care este poziția noastră.
- Nu cred că ați făcut-o.
- Poziția noastră este că Ungaria s-a angajat într-un atac asupra instituțiilor democratice și asta rămâne o sursă de îngrijorare gravă pentru noi.
Pasajul din conferința lui Sullivan: